input: REGOLAMENT TAL-KUMMISSJONI (UE) Nru 1320/2014
  tal-1 ta' Diċembru 2014
  li jemenda r-Regolament tal-Kunsill (KE) Nru 338/97 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom (1), u partikolarment l-Artikolu 19(5) tiegħu,
  Billi:
  (1)
  Ir-Regolament tal-Kunsill (KE) Nru 338/97 jelenka speċijiet ta' annimali u pjanti li l-kummerċ tagħhom huwa ristrett jew ikkontrollat. Dawk il-listi jinkorporaw il-listi stabbiliti fl-Appendiċijiet tal-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES), (il-Konvenzjoni).
  (2)
  L-ispeċijiet li ġejjin ġew inklużi dan l-aħħar fl-Appendiċi III tal-Konvenzjoni: Dalbergia tucurensis (bl-annotazzjoni) fuq talba tan-Nikaragwa; Antilope cervicapra, Boselaphus tragocamelus, Capra hircus aegagrus, Capra sibirica, Gazella bennettii, Pseudois nayaur, Axis porcinus, Herpestes edwardsi, Herpestes javanicus, Hyaena hyaena, Lophura leucomelanos, Pavo cristatus, Pucrasia macrolopha fuq talba tal-Pakistan; Quercus mongolica u Fraxinus mandshurica (it-tnejn bl-annotazzjoni) fuq talba tal-Federazzjoni Russa.
  (3)
  L-ebda mill-Istati Membri ma daħħal riżerva fir-rigward ta' kwalunkwe minn dawk l-emendi.
  (4)
  L-emendi magħmula fl-Appendiċi III tal-Konvenzjoni għalhekk jeħtieġu emendi fl-Anness C tar-Regolament (KE) Nru 338/97.
  (5)
  Lygodactylus williamsi hija vvalutata bħala “F'Periklu Kritiku” fuq il-Lista l-Ħamra tal-IUCN u endemika għal żona żgħira fit-Tanzanija. Il-ġbir għall-kummerċ internazzjonali tal-annimali tad-dar huwa rapportat li jaffettwa direttament l-ispeċi fuq skala li għandha l-probabbiltà li tkun ta' theddida għall-popolazzjoni. L-ispeċi magħrufa li tiġi kummerċjalizzata fl-Unjoni, l-aktar bħala eżemplari miġbura mis-selvaġġ, u evidentament hemm domanda għaliha. Lygodactylus williamsi tidher għalhekk li tissodisfa l-kriterji biex tiġi elenkata fl-Anness B tar-Regolament (KE) Nru 338/97 f'konformità mal-Artikolu 3(2)(c)(i) ta' dak ir-Regolament. Il-Kummissjoni kkonsultat mar-Repubblika Unita tat-Tanzanija fir-rigward tal-inklużjoni potenzjali tal-ispeċi fl-Anness B tar-Regolament (KE) Nru 338/97. Lygodactylus williamsi għandha għalhekk tiġi inkluża fl-Anness B ta' dak ir-Regolament.
  (6)
  Bradypus pygmaeus ġiet mifruda minn Bradypus variegatus fl-2001. Bi żball, l-ispeċi ma ġietx inkluża fl-Appendiċi II tal-Konvenzjoni. Dik l-ommissjoni ġiet ikkoreġuta fl-20 ta' Novembru 2013, u Bradypus pygmaeus issa għandha tiġi inkluża fl-Anness B tar-Regolament (KE) Nru 338/97.
  (7)
  Lophura leucomelanos għandha titħassar mill-Anness D għaliex l-ispeċi ġiet inkluża fl-Anness C.
  (8)
  Id-definizzjonijiet tat-termini “Estratt”, “prodotti lesti, ippakkjati u lesti għall-bejgħ bl-imnut”, “Frak” u “Biċċiet tal-injam” għandhom jiġu inklużi fin-“Noti dwar l-interpretazzjoni tal-Annessi A, B, C u D”, għaliex dawk id-definizzjonijiet ġew maqbula waqt is-16 il-laqgħa tal-Konferenza tal-Partijiet tal-Konvenzjoni f'Marzu 2013.
  (9)
  In-nota f'qiegħ il-paġna għal Agalychnis spp. għandha titħassar għaliex l-adozzjoni tal-Lista ta' Kontroll Tassonomika għall-Amfibji elenkata fil-Konvenzjoni ġabet in-nota f'qiegħ il-paġna superfluwa.
  (10)
  L-annotazzjoni għal qroll għandha tiġi aġġornata biex issir konsistenti mal-Appendiċijiet tal-Konvenzjoni.
  (11)
  Saru xi emendi editorjali fl-Annessi għal raġunijiet ta' ċarezza.
  (12)
  Fid-dawl tal-ammont ta' emendi jixraq li, għal raġunijiet ta' ċarezza, l-Anness ta' dak ir-Regolament jinbidel kollu kemm hu.
  (13)
  Għalhekk, ir-Regolament (KE) Nru 338/97 għandu jiġi emendat skont dan.
  (14)
  Il-miżuri previsti f'dan ir-Regolament huma skont l-opinjoni tal-Kumitat dwar il-Kummerċ tal-Fawna u l-Flora Selvaġġi stabbilit skont l-Artikolu 18(1) tar-Regolament (KE) Nru 338/97,
  ADOTTAT DAN IR-REGOLAMENT:
  Artikolu 1
  L-Anness tar-Regolament (KE) Nru 338/97 jinbidel bit-test li jinsab fl-Anness ta' dan ir-Regolament.
  Artikolu 2
  Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, l-1 ta' Diċembru 2014.